  vk.com (Алена Савельева) Анжелика Тихонова корреспондент Шаркан ёросысь Быгы гуртысь хореограф Алёна Савельева калык творчествоез азинтонэ ватсэтэз понна элькун кивалтэтлэсь «Душа Удмуртии» премизэ басьтӥз. Сое «Народный танец» номинациын пусйизы. Ивортодэтъя «Удмуртия» агенстволэн корреспондентэз премилэн лауреатэныз вераськиз но ужан амалъёсыз сярысь тодӥз. Алёна Савельева Быгыысь клубе 1994-тӥ арын вуиз. Соку ик пиналъёсын ужаны кутскиз. Эктонъя коллективезлы пӧртэм-пӧртэм эктонъёс пуктылӥз. «2000-тӥ арын удмурт ӧрегес выжимы. Азьло бальной эктонъёсын но, ӟучъёсыныз но, ваньмыныз, маке вань дунне вылын, выриськом вал. Сыӵе мон адями, котьмае эскереме потэ! Отчы но, татчы но мерскисько вал. Собере одӥг визьмо адями одӥг ӧрез кутыны ӵектӥз» Алёна Савельева, Удмурт лулчеберетъя «Быгы» йӧскалык центрысь «Ерпечкаос» коллективен кивалтӥсь Озьы, коллективезлы удмурт эктонъёс пуктыны кутскиз но «Ерпечкаос» ним кутӥз. Пиналъёсын пӧртэм ёрос но элькун конкурсъёсы потаны кутскизы. Та дырозь «шӧртчиос» пӧртэм вормонъёс басьтылӥзы ини. Тыршемзы понна коллективлы образцовой ним но сётӥзы. Алёна Савельева доры пӧртэм арлыдо пиналъёс ветло: нылпи садысь бадӟым группаысен кутскыса, школаез йылпумъятозязы. Хореограф нимаз классъёсын ужа. Озьы пиналъёслэн школалэн, клублэн но мукет пӧртэм ужрадъёсы классэнызы пыриськыны луонлыксы кылдэ, шуэ. Ужаны но каньылгес. «Милям али валтӥсь ужмы – удмуртлыкез ӝутон, соин ик мон эктонъёс но пуктыны вырисько удмурт сямъёсъя, йылолъёсъя. Асме учкись интые пуктӥсько но ма мыным тунсыко луысал малпасько. Мыным уг кельшы, огшоры эктон гинэ возьмато ке. Мыным сюжетэз мед луоз кадь потэ. Соин ик кутӥсько, мае сцена вылын возьматыны луэ: пинал возьман, ӟазегпи возьман, пастухан, шорт миськон, гужем шудонъёс, толсур шудонъёс. Оглом вераса, гуртысь сямъёсты кутыса, ма ужало пиналъёс, ма котыр бергало» Алёна Савельева, Удмурт лулчеберетъя «Быгы» йӧскалык центрысь «Ерпечкаос» коллективен кивалтӥсь «Ерпечкаос» кылдэм дырысен, Алёна Савельева пыр трос гинэ пиналъёс потӥзы ини. Куинез соос пӧлысь, Юлия Варламова, Елизавета Бехтерева, Ксения Байданова, дышетӥсьсылэсь сюрессэ бырйизы но Ижкарысь лулчеберетъя элькун колледжын хореографлы дышетскизы. Али быръем ӧнерзыя ик ужало: Ксения Сарапулын, Елизавета Казаньын, нош Ксения Байданова вордӥськем гуртаз ик – Быгыын. Алёна Савельева кивалтэтлэсь премизэ сётэмзылэсь кепыр вайисько, шуэ, уго со быдэс коллективлэн вормонэз луэ шуыса лыдъя. Пусъём, элькун кивалтэтлэн «Душа Удмуртии» премиеныз Алёна Савельеваез сяна, лулчеберет удысын мукет тыршисьёсты но пусйизы. «Народное пение» номинациын сое басьтӥзы Вотка ёросысь Перевозной черкогуртысь лулчебертъя центрысь самодеятельной коллективлэн хормейстерез Елена Ложкина но Дэриысь «Центральный» лулчеберетъя огъетысь кырӟанъя но эктонъя «Горенка» ансамбльлэн хормейстерез Оксана Малых. Нош «Декоративно-прикладное искусство и ремёсла» номинациын премиез Ува ёросысь Бызара (Узей-Тукля) гуртысь киужъя но туризмъя «АРТЭЛЬ» центрысь пужыё куиськонъя валтӥсь методистлы Екатерина Сунцовалы но Алнашысь киужъя но туризмъя центрысь куиськонъя методистлы Надежда Измайловалы сётӥзы. Тодэ вайытом, кылем арын Удмурт лулчеберетъя «Быгы» йӧскалык центрлэн «Удмурт корка — выжы герӟет» ӵектосэз Ужрад туризм удысъя Russian Event Awards IX йӧскалык премилэн финалаз «Туризм ужрадъя устоез интерактивной программа» номинациын куинетӥ инты басьтӥз.  Ватсалом, Ижкарын «Элькуновидение. Суперфинал» вожвылъяськонлы йылпумъянъёс лэсьтӥзы.  Тегъёс: Удмуртия Шаркан премия Лулчеберет  